CELEX: 32021D2111
Language: hu
Date: 2021-11-25 00:00:00
Title: A Tanács (EU) 2021/2111 határozata (2021. november 25.) az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodás keretében a halászati munkacsoport létrehozásával és eljárási szabályzatának elfogadásával kapcsolatban az Európai Unió által képviselendő álláspontról

2021.12.1.   
               
               
                  HU
               
               
                  Az Európai Unió Hivatalos Lapja
               
               
                  L 429/146
               
            
         A TANÁCS (EU) 2021/2111 HATÁROZATA
         (2021. november 25.)
         az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodás keretében a halászati munkacsoport létrehozásával és eljárási szabályzatának elfogadásával kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 43. cikkére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Tanács 2021. április 29-én elfogadta az egyrészről az Európai Unió és az Európai Atomenergia-közösség, másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodás (1) (a továbbiakban: a kereskedelmi és együttműködési megállapodás) megkötéséről szóló (EU) 2021/689 határozatot (2). A kereskedelmi és együttműködési megállapodás 2021. május 1-jén hatályba lépett.
                  
               
                     (2)
                  
                  
                     A kereskedelmi és együttműködési megállapodás 8. cikke (1) bekezdésének q) pontja létrehozza a halászati szakbizottságot. Hatáskörét a kereskedelmi és együttműködési megállapodás 8. cikkének (4) bekezdése határozza meg. A halászati szakbizottság feladatait és hatásköreit a kereskedelmi és együttműködési megállapodás 508. cikke sorolja fel a teljesség igénye nélkül.
                  
               
                     (3)
                  
                  
                     A kereskedelmi és együttműködési megállapodás 8. cikke (4) bekezdésének f) pontja felhatalmazza a halászati szakbizottságot munkacsoportok létrehozására, felügyeletére, koordinálására és feloszlatására. A kereskedelmi és együttműködési megállapodás 9. cikkének (2) bekezdése alapján a létrehozott munkacsoportok – valamely bizottság felügyelete mellett – segítik az említett bizottságot a feladatai ellátásában és különösen előkészítik az említett bizottság munkáját, és elvégzik az említett bizottság által a munkacsoportra bízott feladatokat. A kereskedelmi és együttműködési megállapodás 9. cikkének (4) bekezdése előírja, hogy a munkacsoportok közös megegyezéssel határozzák meg eljárási szabályzatukat, valamint üléseik ütemezését és napirendjét.
                  
               
                     (4)
                  
                  
                     A Tanács 2021. október 5-én elfogadta az (EU) 2021/1765 határozatot (3) a halászati szakbizottságban a 2021–2026-os időszak alatt az Unió által képviselendő álláspontról. Az említett határozat kiterjed az említett bizottság munkacsoportjainak felügyeletére és koordinálására, azonban nem érinti azok létrehozását és feloszlatását.
                  
               
                     (5)
                  
                  
                     Helyénvaló, hogy a halászati szakbizottság a kereskedelmi és együttműködési megállapodás 8. cikke (4) bekezdésének f) pontja alapján a felügyelete alatt működő halászati munkacsoportot hozzon létre. A halászati munkacsoportnak ki kell dolgoznia eljárási szabályzatát, és tevékenységeiről rendszeresen jelentést kell tennie a halászati szakbizottságnak.
                  
               
                     (6)
                  
                  
                     A halászati munkacsoportnak az információcsere, a technikai megbeszélések és a kölcsönös konzultáció fórumaként kell működnie. A halászati munkacsoportnak – eljárási szabályzatának elfogadása kivételével – nem célja, hogy joghatással bíró jogi aktusokat vagy intézkedéseket fogadjon el. Továbbá, mivel nem zárható ki, hogy a halászati munkacsoport a halászati szakbizottság által rábízott feladatok ellátása során joghatással bíró jogi aktusokat készít elő vagy – kivételes esetben – ilyeneket fogad el, helyénvaló meghatározni az ilyen esetek tekintetében a halászati munkacsoport ülésein az Unió által képviselendő álláspontot.
                  
               
                     (7)
                  
                  
                     A halászati szakbizottságban a halászati munkacsoport létrehozásával kapcsolatban az Unió által képviselendő álláspontot, valamint a halászati munkacsoportban az annak eljárási szabályzatának elfogadásával és más, joghatással bíró jogi aktusokkal kapcsolatban az Unió által képviselendő álláspontokat, valamint az említett álláspontok részleteit a Tanácsnak kell meghatároznia a Szerződések vonatkozó rendelkezéseivel, az (EU) 2021/689 határozattal és e határozattal összhangban.
                  
               
                     (8)
                  
                  
                     A halászati munkacsoport üléseit a Tanáccsal és előkészítő szerveivel szoros együttműködésben, azok szoros bevonásával kell előkészíteni.
                  
               
                     (9)
                  
                  
                     Az Európai Parlamentet az Európai Unió működéséről szóló szerződés 218. cikkének (10) bekezdése értelmében haladéktalanul és teljeskörűen tájékoztatni kell,
                  
               ELFOGADTA EZT A HATÁROZATOT:
         
            1. cikk
            
               (1)   A halászati szakbizottságban a halászati munkacsoport létrehozásával kapcsolatban az Unió által képviselendő álláspontot e határozat I. melléklete határozza meg.
            
            
               (2)   A halászati munkacsoportban a halászati munkacsoport eljárási szabályzatának elfogadásával kapcsolatban az Unió által képviselendő álláspontot és annak részleteit e határozat II. melléklete tartalmazza.
            
            
               (3)   A halászati munkacsoportban a joghatással bíró jogi aktusok halászati munkacsoport általi előkészítésével vagy elfogadásával kapcsolatos uniós álláspontot e határozat III. mellékletével összhangban részletesebben meg kell határozni.
            
         
         
            2. cikk
            Ezt a határozatot a Tanács szükség esetén értékeli és adott esetben a Bizottság javaslata alapján felülvizsgálja. A felülvizsgálatra 2022. december 31-ig mindenképpen sor kerül.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. november 25-én.
            
               
                  a Tanács részéről
               
               
                  az elnök
               
               Z. POČIVALŠEK
            
         
         
            (1)  Kereskedelmi és együttműködési megállapodás egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága között (HL L 149., 2021.4.30., 10. o.).
         
            (2)  A Tanács (EU) 2021/689 határozata (2021. április 29.) az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodásnak, valamint az Európai Unió és Nagy-Britannia és Észak-Írország Egyesült Királysága közötti, a minősített adatok cseréjére és védelmére vonatkozó biztonsági eljárásokról szóló megállapodásnak az Unió nevében történő megkötéséről (HL L 149., 2021.4.30., 2. o.).
         
            (3)  A Tanács (EU) 2021/1765 határozata (2021. október 5.) az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodás alapján létrehozott halászati szakbizottságban a 2021–2026-os időszak alatt az Európai Unió nevében képviselendő álláspont meghatározásáról (HL L 355., 2021.10.7., 135. o.).
      
      
         
            I. MELLÉKLET
            AZ UNIÓ ÁLLÁSPONTJA A HALÁSZATI SZAKBIZOTTSÁGBAN A HALÁSZATI MUNKACSOPORT LÉTREHOZÁSÁVAL KAPCSOLATBAN
            Az Unió annak biztosítására törekszik, hogy a halászati szakbizottság felügyelete alatt létrehozzák az információcsere, a technikai megbeszélések és a kölcsönös konzultáció fórumaként szolgáló halászati munkacsoportot. A halászati munkacsoport a halászati szakbizottság felügyelete alatt segíti az említett bizottságot feladatai ellátásában és különösen előkészíti a halászati szakbizottság munkáját, és ellátja az említett bizottság által az említett munkacsoportra bízott feladatokat.
         
      
      
         
            II. MELLÉKLET
            AZ UNIÓ ÁLLÁSPONTJA A HALÁSZATI MUNKACSOPORTBAN A HALÁSZATI MUNKACSOPORT ELJÁRÁSI SZABÁLYZATÁNAK ELFOGADÁSÁVAL KAPCSOLATBAN
            Az Unió annak biztosítására törekszik, hogy a halászati munkacsoport eljárási szabályzata a partnerségi tanácsnak és a bizottságoknak a kereskedelmi és együttműködési megállapodás 1. mellékletében foglalt eljárási szabályzatán alapuljon, ugyanakkor rendelkezzen a Bizottság által benyújtandó állásfoglalások alapján a Tanács által jóváhagyandó kiigazításokról. A halászati munkacsoport eljárási szabályzata különböző tematikus formációkat is lehetővé tehet.
            Mielőtt a munkacsoport elfogadja eljárási szabályzatát, a Bizottság az említett munkacsoport ülését vagy az említett munkacsoportban folytatott írásbeli eljárást megelőzően kellő időben – de legkésőbb nyolc munkanappal az adott ülés vagy az írásbeli eljárás alkalmazása előtt – eljuttatja a Tanácshoz a javasolt uniós álláspont részletes ismertetését tartalmazó írásos dokumentumot megvitatásra, valamint az Unió nevében kifejtendő álláspont részleteinek jóváhagyása céljából.
         
      
      
         
            III. MELLÉKLET
            A HALÁSZATI MUNKACSOPORT ÜLÉSEIN KÉPVISELENDŐ UNIÓS ÁLLÁSPONT RÉSZLETEI
            Amennyiben a halászati munkacsoport joghatással járó jogi aktusokat készít elő vagy fogad el, minden ahhoz szükséges lépést meg kell tenni, hogy az Unió által kifejtendő álláspont figyelembe vegye a Bizottsághoz eljuttatott legújabb tudományos és egyéb releváns információkat, és összhangban álljon az (EU) 2021/1765 határozat I. és II. mellékletével.
            Ennek érdekében és ezen információk alapján a Bizottság a halászati munkacsoport ülését vagy az említett munkacsoportban folytatott írásbeli eljárást megelőzően, így az eljárási szabályzatának előkészítésekor és elfogadásakor is kellő időben – de legkésőbb nyolc munkanappal az adott ülés vagy az írásbeli eljárás alkalmazása előtt – eljuttatja a Tanácshoz a javasolt uniós álláspont részletes ismertetését tartalmazó írásos dokumentumot megvitatásra, valamint az Unió nevében kifejtendő álláspont részleteinek jóváhagyása céljából.
            A halászati munkacsoport ülésein a Bizottság az e mellékletben foglalt elvek mentén végzi munkáját.
            Amennyiben a halászati munkacsoport valamely ülésén nem sikerül megállapodásra jutni, az új elemeket is figyelembe vevő uniós álláspont kialakítása érdekében a kérdést az e mellékletben foglalt eljárással összhangban a Tanács elé kell utalni.